**Kisbér Város Polgármesterétől**

**2870 Kisbér, Széchenyi u 2.**

**Ügyintéző: Vithalmné dr. Skrihár Tünde**

**Kisbér Város Önkormányzatának Képviselő-testülete**

**2024. december 13-ai ülésére**

Tárgy: Feladatellátási-szerződés és együttműködési megállapodás felülvizsgálata

Az állatok védelméről és kíméletéről szóló 1998. évi XXVIII. törvény 48/A. § (3) bekezdése értelmében a települési – a főváros belterületén a fővárosi – **önkormányzat kötelező feladata a település belterületén a kóbor állatok befogása.**

A 2022. január 1-jén hatályba lépő kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021. (XII. 27.) Korm. rendelet 3. § (1) – (7) bekezdései szerint:

 **„(1) Az önkormányzat feladatkörébe tartozó ebrendészeti tevékenység ellátását az önkormányzat**

a) ha rendelkezik ebrendészeti teleppel, akkor saját szervezeti keretei között vagy önkormányzati társulás keretében, illetve

**b) ebrendészeti telepet működtető természetes vagy jogi személlyel kötött szerződés keretében**

**biztosítja.**

Kisbér Város Önkormányzata fenti jogszabály alapján 2022-ben **feladatellátási szerződést** *(1. melléklet)* kötött Oroszlány Város Önkormányzatával az ebrendészeti feladatellátással kapcsolatban.

A szerződés III./1.,2.,4.,5. pontok szerint:

*„Megbízott önkormányzat az ellátási díj mértékét az alábbiak szerint határozza meg:*

*A* ***kutyák napi ellátási díja nettó 4.583 Ft, mely 45 napra vetítve nettó 206.235 Ft költséget jelent kutyánként****, melynek megfizetése megbízott önkormányzat által negyedévente kiállított számla alapján történik. Az ellátási díj nem tartalmazza az oltás, a chipbeültetés, az altatás, a tetemelszállítás és a kutyák beszállításának költségét. Ezen költségek – a kutyák beszállításának költsége kivételével – negyedévente, a megbízott önkormányzat által ténylegesen kifizetett költségek alapján, utólagosan kerülnek elszámolásra.*

*A megbízó önkormányzat által fizetendő ellátási díj összege egy évre vonatkozóan kerül meghatározásra (ez alól kivétel a 2022. év, mely esetében az ellátási díj december 31-éig kerül megállapításra). Megbízott önkormányzat a fizetendő* ***ellátási díj összegét évente felülvizsgálja*** *és az előző évi tényleges kifizetésekhez igazítja, melyről minden év november 30 napjáig értesíti megbízó önkormányzatot.*

*Megbízó önkormányzat minden év december 20 napjáig nyilatkozik arról, hogy a felülvizsgált, új ellátási díj összegét elfogadja, vagy jelen szerződést felmondja.*

*Megbízó önkormányzat köteles az ellátási díj összegének biztosításáról képviselő-testületi határozatot hozni és erről a megbízott önkormányzatot a határozat megküldésével tájékoztatni jelen pontban foglaltak szerint.*

***Amennyiben megbízó önkormányzat az 5. pontban meghatározott határidőig nem nyilatkozik az ellátási díj mértékének elfogadásáról, azt felek az ellátási díj összege elfogadásának tekintik.”***

Oroszlány Város Önkormányzata a fenti feladatellátási szerződést felülvizsgálta és 2024. november 25-én megküldte az önkormányzat részére a módosítást *(2. melléklet),* mely szerint

*„Az ebrendészeti feladatellátás alapdíja havonta* ***nettó 25.000 Ft + 27% áfa, az ebek ellátási napidíja 3500 Ft + 27% áfa/nap/kutya,*** *melynek megfizetése megbízott önkormányzat által negyedévente kiállított számla alapján történik. Az ellátási díj nem tartalmazza az oltás, a chipbeültetés, az altatás, a tetemelszállítás és a kutyák beszállításának költségét. Ezen költségek negyedévente, a megbízott önkormányzat által ténylegesen kifizetett költségek alapján, utólagosan kerülnek elszámolásra. Az elszámolás során a megbízó önkormányzat részére beszámításra kerül a kutya tulajdonosa által megtérített költségek összege.”*

Kisbér Város Önkormányzata az előterjesztés *3. mellékletében* szereplő számlákat fizette ki Oroszlány Város Önkormányzatának az ebrendészeti feladatok ellátásáért 2023. és 2024. évben, összesen 1.709.651.- Ft-ot.

A közterület-felügyelő jelentése szerint 2024-ben összesen 36 db ebbel kapcsolatos ügye volt az önkormányzatnak. Oroszlányra 2023-ban 6 kutya, 2024-ben 5 kutya került elszállításra, melyek közül 3 ebet a gazdája visszakaphatott, 1 eb altatásra került, 1 pedig új gazdára talált. Kisbér közterületein kóborló ebek közül 5 esetben tudta felkutatni a közterület-felügyelő az eb gazdáját, így azok visszaszállításra kerültek, melynek díja Kisbér Város Önkormányzatának Képviselő-testülete 84/2023. (III.09.) KVÖKt. határozata szerint 3000.-Ft/szállítás *(4. melléklet).* 27 ügy esetében pedig vagy az Életet az Állatoknak Egyesület segítségével oldódott meg a probléma vagy oltási/tartási problémák miatt jelzést tettünk a hatósági állatorvosnak, vagy csak nem sikerült az eb befogása.

Tájékoztatom továbbá a Tisztelt Képviselő-testületet, hogy az oroszlányi ebrendészeti telepen Kisbérről elhelyezett ebek számának/költségeinek csökkentése érdekében 2023. november 22-én az önkormányzat **együttműködési megállapodást** *(5. melléklet)* kötött az Életet az Állatoknak Egyesülettel a kóbor állatok befogásával és elhelyezésével kapcsolatos feladatok ellátásáról 2023. december 1-jétől 15.000.Ft/hó összegen, mely megállapodás lejár, ezért szükségessé vált ezen megállapodás ismételt megkötésének a felülvizsgálata is.

Az egyesület nyilvántartása *(6. melléklet)* szerint a megállapodás megkötése után 42db Kisbér közigazgatási területéről befogott ebet helyezett el. Kun Zoltán a megállapodás folytatásával kapcsolatban írt levelében *(7. melléklet)* leírta, hogy az árak emelkedése miatt a kennel bérlésének díja is jelentősen megemelkedett, ezért 25.000.-Ft-ra szeretné módosítani, amennyiben az önkormányzat újabb egy évre szerződést kötne. Másik lehetőség, hogy amennyiben az önkormányzat saját beruházásban szeretne kenneleket vásárolni, az egyesület vállalná az állatok tartását és ellátását.

Kérem Tisztelt Képviselő-testületet, hogy szíveskedjen a feladatellátási-szerződés módosítását, továbbá az ebrendészeti tevékenység ellátásárára vonatkozó megállapodás esetleges ismételt megkötését megvitatni.

Kisbér, 2024. november 26.

Sinkovicz Zoltán

 polgármester

**Határozati javaslat:**

Kisbér Város Önkormányzat Képviselő-testülete elfogadja az ebrendészeti tevékenység ellátására Oroszlány Város Önkormányzatával megkötött feladatellátási szerződés módosítását.

Felhatalmazza a város polgármesterét a szerződés-módosítás aláírására.

**Határidő:** azonnal

**Felelős:** Sinkovicz Zoltán polgármester

**Határozati javaslat:**

Kisbér Város Önkormányzatának Képviselő-testülete támogatja az Életet az Állatoknak Egyesülettel való együttműködési megállapodás megkötését 2024. december 1-jétől 25.000.-Ft/hó bérleti díj összegen.

Felhatalmazza a város polgármesterét a szerződés aláírására.

**Határidő:** azonnal

**Felelős:** Sinkovicz Zoltán polgármester

**Műszaki Bizottság**

A bizottság javasolja a határozati javaslatok elfogadását.

Kisbér, 2024. december 06.

 Bondár Balázs s.k. Pápai Mónika s.k.

 elnök referens